Nacionalni stožer civilne zaštite jučer je donio kontroverznu odluku, dopuštajući da se održi tradicionalna procesija Za križon na Hvaru, rodnom otoku ministra Vilija Beroša. Javnost je reagirala prilično burno na zbunjujući potez Stožera koji tjednima cijeloj državi poručuje kako je održavanje distance ključno.

I nakon nedavnog potresa u Zagrebu, upozoravali su građane da se ni usred katastrofe koja ih pogodila ne smiju zadržavati u grupama. Kako bi ih shvatili ozbiljno, slali su alarmantna upozorenja; tvrdili su primjerice da će se, ako se građani ogluše na zadržavanje razmaka, posljedice potresa vidjeti i na rastu broja zaraženih.

‘Procesija mještanima puno znači’

Za hvarsku procesiju, pak, jučer su cijeli dan govorili kako je bezopasna jer su, citiramo, osigurane stroge mjere. Krunoslav Capak u Dnevniku Nove TV objašnjavao je kako su događaj dopustili “jer stanovnicima puno znači”. Dodao je kako su propisali da zasebno može sudjelovati svega 15 osoba te kako će “sudionici biti na razmaku i bez komunikacije i dodira”.

Jutros je međutim Facebook stranica Mladež Pitava objavila nekoliko snimki iz kojih se jasno vidi kako su se procesiji pridružili i stanovnici. Za križom su hodali stariji ljudi u neposrednoj blizini mladih i jedne mame s bebom, međusobno su komunicirali bez držanja razmaka. U nekom trenutku su zastali kako bi okupljeni i posve blizu jedni drugima, zajedno molili.